Period: Old Babylonian
Genre: Literary
Transliteration:
<SURFACE>
gal₅-la₂ tur ka ba-a-ši-ba₉-re₆ gal₅-la₂ gu-la-ra gu₃ mu-na-de₂-e
ŋa₂-nam-ma-an-ze₂-en ur₂ kug {d}inana-ka-še₃ ga-da-re₇-en-de₃-en
gal₅-la₂ unug{ki}še₃ ba-ni-in-kur₉-re-eš kug {d}inana-ke₄ mu-ni-in-dab₅-be₂-ne
ŋa₂-nu {d}inana kaskal-zu-še₃ ni-ba ŋen-na kur-še₃ ed₃-de₃
ki šag₄-ge de₆-a-zu-še₃ ŋen-na kur-še₃ ed₃-de₃
ki {d}ereš-ki-gal-la-še₃ ŋen-na kur-še₃ ed₃-de₃
tug₂-ba₁₃ kug {tug₂}pala₃-a tug₂ nam-nin-zu nam-ba-mu₄-mu₄-un kur-še₃ ed₃-de₃
men kug me-te ka silim-ma saŋ-zu-a um-ta-ŋa₂-ar kur-še₃ ed₃-de₃
hi-li-a igi-zu la-ba-ni-in-du₇ kur-še₃ ed₃-de₃
<unk> <unk> <unk> ŋiri₃-zu...kur-še₃ ed₃-de₃
ud za-e...nu <unk> <unk>
kug {d}inana-ke₄ mu-un-bur₂-bur₂-re-eš...
{d}inana ni₂-te-na {d}dumu-zid šu-še₃ ba-an-šum₂
ŋuruš-e {ŋiš}rab₃ mah ŋiri₃-ni im-ma-an-ŋar-re-en-de₃-en
ŋuruš-e {ŋiš}es₂-ad šu-ni šub-bu-de₃-en-de₃-en ŋiš-gu₂ gu₂-ni ŋar-re-en-de₃-en
urud-henzer {urud}kibir₂ {urud}šukur mah-e igi-ni-še₃ ba-an-ši-ib₂-il₂-il₂
{urud}ha-zi-in gal-gal-la u₃-sar i₃-ak-e-ne
ŋuruš-e mu-ni-in-gub-bu-de₃-eš mu-ni-in-dur₂-de₃-eš
tug₂-gun₅-na-ni šub-bu-de₃-en-de₃-en <unk> <unk> gub-bu-de₃-en-de₃-en
ŋuruš-e a₂-na mu-un-la₂-e-de₃-eš tug₂-eš {hu}hul mu-un-ši-ak-eš
tug₂ ni₂-te-na igi-na mu-ni-in-dul-u₃-de₃-eš
ŋuruš-e {d}utu-ra an-še₃ šu-ni ba-an-ši-zig₃
{d}utu gu₅-li-zu ŋe₂₆-e-me-en šul-me-en za-e mu-zu
nin₉-zu nam-dam-še₃ ba-an-tuku-a
e-ne kur-še₃ ed₃-de₃
mu e-ne kur-še₃ ed₃-de₃
ŋe₂₆-e ki-ŋar-ra-bi-še₃ kur-še₃ ba-ab-šum₂-mu-de₃
{d}utu di-kud niŋ₂-si-sa₂ za-e-me-en nam-ba-lul-de₃
šu-ŋa₂ u₃-mu-e-kur₂ ulutim₂-ŋu₁₀ u₃-mu-e-bal
šu gal₅-la₂-ŋu₁₀-ne ga-ba-e-da-an-ze-er nam-mu-ha-a-za-aš
muš-saŋ-kal-gin₇ šag₄-tum₂ hur-saŋ-ŋa₂ mu-ni-in-bal-bal
ki nin₉ {d}ŋeštin-an-na-še₃ zi-ŋu₁₀ ga-ba-an-ši-in-de₆
{d}utu er₂-na šu ba-an-ši-in-ti
šu-ni mu-ni-in-kur₂-kur₂ ulutim₂-ma-ni mu-ni-in-bal-bal
muš-saŋ-kal-gin₇ šag₄-tum₂ hur-saŋ-ŋa₂ mu-ni-in-bal-bal
{d}dumu-zid-de₃ mušen-še₃ sur₂-du₃{mušen} dal-a-gin₇ zi-ni ur₅-da i₃-šub-ba
ki {d}ŋeštin-an-na-še₃ zi-ni ba-ši-in-de₆
...šeš-a-ni igi ba-ni-in-du₈-am₃
te-na mu-ni-in-hur-hur giri₁₇-na mu-ni-in-hur-hur
igi-ni zag-ga-na mi-ni-in-du₈ tug₂-ni mi-ni-in-da-da-ra
ŋuruš aŋ₂-gig-ra i-lu aŋ₂-gig-ga hu-mu-ni-ib₂-be₂
a šeš-ŋu₁₀ a šeš-ŋu₁₀ ŋuruš ud-bi...
a šeš-ŋu₁₀ su₈-ba {d}ama-ušumgal-an-na ŋuruš ud-bi mu-bi nu-um-si
a šeš-ŋu₁₀ ŋuruš dam nu-tuku dumu nu-tuku
a šeš-ŋu₁₀ ŋuruš gu₅-li nu-tuku dub₃-us₂-sa nu-tuku
a šeš-ŋu₁₀ ŋuruš ama-ni sag₉-ga-ni nu-du₈
gal₅-la₂ {d}dumu-zid-de₃ mu-ni-in-kin-kin-ne mu-ni-in-niŋin₂-niŋin₂-na-eš
gal₅-la₂ tur gal₅-la₂ gu-la-ra gu₃ mu-na-de₂-e-ne
gal₅-la₂ ama nu-tuku ad-da ama nin₉ šeš dam dumu nu-tuku-me-eš
ud me-da gal uŋ₃ <unk> ŋar-ra an ki-ta ri-a-bi
za-e-ne-ne gal₅-la₂-ze₂-en lu₂ zag-ga-ni gi-šukur-gin₇
šu ŋar sag₉-ga nu-tuku-me-eš sag₉-ga hul nu-zu-me-eš
lu₂-u₃ e₂ nu ni₂-te-na zi-ni silim-ma a-ba-a igi mi-ni-in-du₈
ki gu₅-li-bi nu-um-ši-du-de₃-en ki mussa-bi nu-um-ši-du-de₃-en
su₈-ba-ra ki {d}ŋeštin-an-na-ka-še₃ ga-an-ši-re₇-en-de₃-en
gal₅-la₂-e-e-ne šu-ta ba-ab-sag₃-sag₃-ge-me-eš mu-ni-in-kin-kin-ne-eš
i-lu-bi ka-ga₁₄-na nu-mu-un-til-la-am₃
gal₅-la₂ ki {d}ŋeštin-an-na-še₃ ba-e-ši-re₇{re}eš
ki šeš-zu la₂-ma-ra-ab e-ne mu-ni-ib₂-be₂-e-ne inim-bi nu-mu-na-ab-be₂
hab ni₂-te ki ur₂-ra ba-ni-in-ze₂-eŋ₃ inim-bi nu-mu-na-ab-be₂
...ni₂-te ki igi-na ba-ni-in-hur-hur inim-bi nu-mu-na-ab-be₂
kuš ni₂-te ki dur₂-na ba-ni-in-kar₂-kar₂ inim-bi nu-mu-na-ab-be₂
esir₂ ur₂-ra-na ba-ni-in-de₂-de₂ inim-bi nu-mu-na-ab-be₂
{d}dumu-zid-de₃ e₂ {d}ŋeštin-an-na-ke₄ nu-um-me-ni-in-pad₃-de₃
gal₅-la₂...gu-la-ra gu₃ mu-na-de₂-e-ne
...amaš kug-ga-še₃ ga-an-ši-re₇-de₃-en
{d}dumu-zid-de₃ amaš...mu-ni-in-dab₅-be₂-de₃-eš
mu-ni-in-niŋin₂-niŋin₂-ne-eš...
mu-ni-in-kin-ne-eš igi ba-ni-in-du₈-am₃
ŋuruš-ra e₂ nu-nam-ma {urud}ha-zi-in šu ŋal₂ ba-ši-in-ti
ŋiri₂-ur₃-ra mu-ni-in-sar-sar-re-eš ki-sig₉-ga mu-ni-in-dub₂-eš
nin₉-e na-aŋ₂ šeš-na-še₃ iri-a mušen-gin₇ im-ma-an-niŋin₂-niŋin₂
šeš-ŋu₁₀ aŋ₂-gig-ga gal šu ga-de₆ ŋa₂-na me ga-an-te

Cuneiform:
<SURFACE>
𒋼𒇲𒌉𒅗𒁀𒀀𒅆𒁁𒁺𒋼𒇲𒄖𒆷𒊏𒅗𒈬𒈾𒌤𒂊
𒂷𒉆𒈠𒀭𒍢𒂗𒌫𒆬𒀭𒈹𒅗𒂠𒂵𒁕𒁻𒂗𒉈𒂗
𒋼𒇲𒀕𒆠𒂠𒁀𒉌𒅔𒆭𒊑𒌍𒆬𒀭𒈹𒆤𒈬𒉌𒅔𒆪𒁉𒉈
𒂷𒉡𒀭𒈹𒆜𒍪𒂠𒉌𒁀𒁺𒈾𒆳𒂠𒇯𒁺𒉈
𒆠𒊮𒄀𒁺𒀀𒍪𒂠𒁺𒈾𒆳𒂠𒇯𒁺𒉈
𒆠𒀭𒎏𒆠𒃲𒆷𒂠𒁺𒈾𒆳𒂠𒇯𒁺𒉈
𒌆𒈨𒆬𒌆𒉆𒎏𒀀𒌆𒉆𒎏𒍪𒉆𒁀𒌆𒌆𒌧𒆳𒂠𒇯𒁺𒉈
𒃞𒆬𒈨𒋼𒅗𒁲𒈠𒊕𒍪𒀀𒌝𒋫𒂷𒅈𒆳𒂠𒇯𒁺𒉈
𒄭𒇷𒀀𒅆𒍪𒆷𒁀𒉌𒅔𒌌𒆳𒂠𒇯𒁺𒉈
<unk><unk><unk>𒄊𒍪...𒆳𒂠𒇯𒁺𒉈
𒌓𒍝𒂊...𒉡<unk><unk>
𒆬𒀭𒈹𒆤𒈬𒌧𒁔𒁔𒊑𒌍...
𒀭𒈹𒉎𒋼𒈾𒀭𒌉𒍣𒋗𒂠𒁀𒀭𒋧
𒄨𒂊𒄑𒈗𒈤𒄊𒉌𒅎𒈠𒀭𒃻𒊑𒂗𒉈𒂗
𒄨𒂊𒄑𒌍𒀜𒋗𒉌𒊒𒁍𒉈𒂗𒉈𒂗𒄑𒄘𒄘𒉌𒃻𒊑𒂗𒉈𒂗
𒍏𒅆𒁴𒍏𒋙𒀾𒍏𒅆𒆕𒈤𒂊𒅆𒉌𒂠𒁀𒀭𒅆𒌈𒅍𒅍
𒍏𒄩𒍣𒅔𒃲𒃲𒆷𒅇𒊬𒉌𒀝𒂊𒉈
𒄨𒂊𒈬𒉌𒅔𒁺𒁍𒉈𒌍𒈬𒉌𒅔𒂉𒉈𒌍
𒌆𒈝𒈾𒉌𒊒𒁍𒉈𒂗𒉈𒂗<unk><unk>𒁺𒁍𒉈𒂗𒉈𒂗
𒄨𒂊𒀉𒈾𒈬𒌧𒇲𒂊𒉈𒌍𒌆𒌍𒄷𒅆𒌨𒈬𒌧𒅆𒀝𒌍
𒌆𒉎𒋼𒈾𒅆𒈾𒈬𒉌𒅔𒌋𒌆𒅇𒉈𒌍
𒄨𒂊𒀭𒌓𒊏𒀭𒂠𒋗𒉌𒁀𒀭𒅆𒍣
𒀭𒌓𒆪𒇷𒍪𒂷𒂊𒈨𒂗𒂄𒈨𒂗𒍝𒂊𒈬𒍪
𒎐𒍪𒉆𒁮𒂠𒁀𒀭𒌇𒀀
𒂊𒉈𒆳𒂠𒇯𒁺𒉈
𒈬𒂊𒉈𒆳𒂠𒇯𒁺𒉈
𒂷𒂊𒆠𒃻𒊏𒁉𒂠𒆳𒂠𒁀𒀊𒋧𒈬𒉈
𒀭𒌓𒁲𒋻𒃻𒋛𒁲𒍝𒂊𒈨𒂗𒉆𒁀𒈜𒉈
𒋗𒂷𒅇𒈬𒂊𒉽𒅊𒀩𒈬𒅇𒈬𒂊𒁄
𒋗𒋼𒇲𒈬𒉈𒂵𒁀𒂊𒁕𒀭𒍣𒅕𒉆𒈬𒄩𒀀𒍝𒀸
𒈲𒊕𒆗𒁶𒊮𒁺𒄯𒊕𒂷𒈬𒉌𒅔𒁄𒁄
𒆠𒎐𒀭𒃾𒀭𒈾𒂠𒍣𒈬𒂵𒁀𒀭𒅆𒅔𒁺
𒀭𒌓𒀀𒅆𒈾𒋗𒁀𒀭𒅆𒅔𒋾
𒋗𒉌𒈬𒉌𒅔𒉽𒉽𒅊𒀩𒈠𒉌𒈬𒉌𒅔𒁄𒁄
𒈲𒊕𒆗𒁶𒊮𒁺𒄯𒊕𒂷𒈬𒉌𒅔𒁄𒁄
𒀭𒌉𒍣𒉈𒄷𒂠𒊨𒆕𒄷𒊑𒀀𒁶𒍣𒉌𒄯𒁕𒉌𒊒𒁀
𒆠𒀭𒃾𒀭𒈾𒂠𒍣𒉌𒁀𒅆𒅔𒁺
...𒋀𒀀𒉌𒅆𒁀𒉌𒅔𒂃𒀀𒀭
𒋼𒈾𒈬𒉌𒅔𒄯𒄯𒅗𒈾𒈬𒉌𒅔𒄯𒄯
𒅆𒉌𒍠𒂵𒈾𒈪𒉌𒅔𒂃𒌆𒉌𒈪𒉌𒅔𒁕𒁕𒊏
𒄨𒉘𒍼𒊏𒄿𒇻𒉘𒍼𒂵𒄷𒈬𒉌𒌈𒁉
𒀀𒋀𒈬𒀀𒋀𒈬𒄨𒌓𒁉...
𒀀𒋀𒈬𒁻𒁀𒀭𒂼𒃲𒁔𒀭𒈾𒄨𒌓𒁉𒈬𒁉𒉡𒌝𒋛
𒀀𒋀𒈬𒄨𒁮𒉡𒌇𒌉𒉡𒌇
𒀀𒋀𒈬𒄨𒆪𒇷𒉡𒌇𒄭𒍑𒊓𒉡𒌇
𒀀𒋀𒈬𒄨𒂼𒉌𒊷𒂵𒉌𒉡𒂃
𒋼𒇲𒀭𒌉𒍣𒉈𒈬𒉌𒅔𒆥𒆥𒉈𒈬𒉌𒅔𒆸𒆸𒈾𒌍
𒋼𒇲𒌉𒋼𒇲𒄖𒆷𒊏𒅗𒈬𒈾𒌤𒂊𒉈
𒋼𒇲𒂼𒉡𒌇𒀜𒁕𒂼𒎐𒋀𒁮𒌉𒉡𒌇𒈨𒌍
𒌓𒈨𒁕𒃲𒌧<unk>𒃻𒊏𒀭𒆠𒋫𒊑𒀀𒁉
𒍝𒂊𒉈𒉈𒋼𒇲𒍢𒂗𒇽𒍠𒂵𒉌𒄀𒅆𒆕𒁶
𒋗𒃻𒊷𒂵𒉡𒌇𒈨𒌍𒊷𒂵𒅆𒌨𒉡𒍪𒈨𒌍
𒇽𒅇𒂍𒉡𒉎𒋼𒈾𒍣𒉌𒁲𒈠𒀀𒁀𒀀𒅆𒈪𒉌𒅔𒂃
𒆠𒆪𒇷𒁉𒉡𒌝𒅆𒁺𒉈𒂗𒆠𒊩𒍑𒁲𒁉𒉡𒌝𒅆𒁺𒉈𒂗
𒁻𒁀𒊏𒆠𒀭𒃾𒀭𒈾𒅗𒂠𒂵𒀭𒅆𒁻𒂗𒉈𒂗
𒋼𒇲𒂊𒂊𒉈𒋗𒋫𒁀𒀊𒉺𒉺𒄀𒈨𒌍𒈬𒉌𒅔𒆥𒆥𒉈𒌍
𒄿𒇻𒁉𒅗𒅗𒈾𒉡𒈬𒌧𒌀𒆷𒀀𒀭
𒋼𒇲𒆠𒀭𒃾𒀭𒈾𒂠𒁀𒂊𒅆𒁻𒊑𒌍
𒆠𒋀𒍪𒇲𒈠𒊏𒀊𒂊𒉈𒈬𒉌𒌈𒁉𒂊𒉈𒅗𒁉𒉡𒈬𒈾𒀊𒁉
𒆸𒉎𒋼𒆠𒌫𒊏𒁀𒉌𒅔𒍢𒉘𒅗𒁉𒉡𒈬𒈾𒀊𒁉
...𒉎𒋼𒆠𒅆𒈾𒁀𒉌𒅔𒄯𒄯𒅗𒁉𒉡𒈬𒈾𒀊𒁉
𒋢𒉎𒋼𒆠𒂉𒈾𒁀𒉌𒅔𒃸𒃸𒅗𒁉𒉡𒈬𒈾𒀊𒁉
𒇒𒌫𒊏𒈾𒁀𒉌𒅔𒌤𒌤𒅗𒁉𒉡𒈬𒈾𒀊𒁉
𒀭𒌉𒍣𒉈𒂍𒀭𒃾𒀭𒈾𒆤𒉡𒌝𒈨𒉌𒅔𒅆𒊒𒉈
𒋼𒇲...𒄖𒆷𒊏𒅗𒈬𒈾𒌤𒂊𒉈
...𒁦𒆬𒂵𒂠𒂵𒀭𒅆𒁻𒉈𒂗
𒀭𒌉𒍣𒉈𒁦...𒈬𒉌𒅔𒆪𒁉𒉈𒌍
𒈬𒉌𒅔𒆸𒆸𒉈𒌍...
𒈬𒉌𒅔𒆥𒉈𒌍𒅆𒁀𒉌𒅔𒂃𒀀𒀭
𒄨𒊏𒂍𒉡𒉆𒈠𒍏𒄩𒍣𒅔𒋗𒅅𒁀𒅆𒅔𒋾
𒄈𒃡𒊏𒈬𒉌𒅔𒊬𒊬𒊑𒌍𒆠𒋛𒂵𒈬𒉌𒅔𒂀𒌍
𒎐𒂊𒈾𒉘𒋀𒈾𒂠𒌷𒀀𒄷𒁶𒅎𒈠𒀭𒆸𒆸
𒋀𒈬𒉘𒍼𒂵𒃲𒋗𒂵𒁺𒂷𒈾𒈨𒂵𒀭𒋼